pythainlp/thailaw-v1.0 huggingface dataset:
ประกาศกระทรวงสาธารณสุข

เรื่อง ผู้ควบคุมการใช้วัตถุอันตรายเพื่อใช้รับจ้าง

-----------------------------------

          อาศัยอํานาจตามความในมาตรา 5 วรรคสาม และมาตรา 20 (2) แห่งพระราชบัญญัติ วัตถุอันตราย พ.ศ. 2535 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและ เสรีภาพของบุคคล ซึ่งมาตรา 25 ประกอบกับมาตรา 31 มาตรา 35 มาตรา 35 มาตรา 48 และ มาตรา 50 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติ แห่งกฎหมาย รัฐมนตรีว่าการกระทรวงสาธารณสุข โดยความเห็นของคณะกรรมการวัตถุอันตราย ออกประกาศกระทรวง เรื่อง ผู้ควบคุมการใช้วัตถุอันตรายเพื่อใช้รับจ้าง ไว้ดังนี้


ข้อ ๑ วัตถุอันตรายในประกาศนี้ หมายความว่า วัตถุอันตรายที่สํานักงานคณะกรรมการอาหาร และยา เป็นผู้รับผิดชอบ ตามประกาศกระทรวงอุตสาหกรรม ออกตามความในมาตรา 18 วรรคสอง แห่งพระราชบัญญัติวัตถุอันตราย พ.ศ. 2535


ข้อ ๒ ผู้ควบคุมการใช้วัตถุอันตรายเพื่อใช้รับจ้างในประกาศนี้ หมายถึง ผู้มีหน้าที่ควบคุม การใช้วัตถุอันตรายของสถานประกอบการใช้รับจ้างป้องกันกําจัดแมลงและสัตว์ฟันแทะในบ้านเรือนหรือ ทางสาธารณสุข ซึ่งผ่านการฝึกอบรมและการทดสอบความรู้


ข้อ ๓ ผู้มีวัตถุอันตรายชนิดที่ 1 ชนิดที่ 2 หรือชนิดที่ 3 ไว้ในครอบครองเพื่อใช้รับจ้าง ต้องปฏิบัติ ดังนี้

          3.1 จัดให้มีผู้ควบคุมการใช้วัตถุอันตรายเพื่อใช้รับจ้าง ที่มีคุณสมบัติดังนี้

                    (1) มีอายุไม่ต่ํากว่า 18 ปีบริบูรณ์

                    (2) มีประสบการณ์ในการปฏิบัติงานป้องกันกําจัดแมลงและสัตว์ฟันแทะในบ้านเรือน หรือทางสาธารณสุขไม่น้อยกว่า 6 ปี หรือจบการศึกษาขั้นมัธยมศึกษาปีที่ 6 หรือเทียบเท่า

                    (3) ได้รับมอบหมายจากสถานประกอบการใช้รับจ้าง

                    (4) ผ่านการฝึกอบรมและการทดสอบความรู้ความชํานาญตามหลักสูตรการอบรม จากหน่วยงาน สํานักงานคณะกรรมการอาหารและยาให้การรับรอง

                    (5) ผ่านการฝึกอบรมและทดสอบความรู้ตามที่สํานักงานคณะกรรมการอาหาร และยากําหนดทุก 3 ปีเพื่อต่ออายุหนังสือรับรองผู้ควบคุมการใช้วัตถุอันตรายเพื่อใช้รับจ้าง

          3.2 หลักสูตรการอบรมผู้ควบคุมการใช้วัตถุอันตรายเพื่อใช้รับจ้างให้เป็นไปตามที่สํานักงานคณะกรรมการอาหารและยากําหนด

          3.3 หน่วยงานที่สํานักงานคณะกรรมการอาหารและยาให้การรับรองต้องมีคุณสมบัติและสามารถปฏิบัติตามเงื่อนไขดังนี้

                    (1) เป็นหน่วยงานจากภาครัฐหรือภาคเอกชน

                    (2) สามารถจัดหาวิทยากรที่มีความรู้ความชํานาญในการใช้วัตถุอันตรายเพื่อใช้รับจ้าง

                    (3) สามารถจัดฝึกอบรมและทดสอบความรู้ได้ตามหลักสูตรที่สํานักงาน คณะกรรมการอาหารและยากําหนดได้อย่างน้อยปีละ 1 ครั้ง

                    (4) เป็นผู้ออกหนังสือรับรองผู้ควบคุมการใช้วัตถุอันตรายเพื่อใช้รับจ้างในฐานะหน่วยงานจัดฝึกอบรมและทดสอบร่วมกับสํานักงานคณะกรรมการอาหารและยา

          3.4 หนังสือรับรองผู้ควบคุมการใช้วัตถุอันตรายเพื่อใช้รับจ้าง ให้เป็นไปตามที่สํานักงานคณะกรรมการอาหารและยากําหนด


ข้อ ๔ ผู้ที่ได้รับใบอนุญาตมีไว้ในครอบครองซึ่งวัตถุอันตรายเพื่อใช้รับจ้างก่อนประกาศนี้มีผลบังคับใช้ได้รับการยกเว้นไม่ต้องปฏิบัติตามประกาศนี้จนถึงวันที่ใบอนุญาตสิ้นอายุ

          ทั้งนี้ ให้มีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ วันที่ 9 มิถุนายน พ.ศ. 2548

 

สุชัย เจริญรัตนกุล

รัฐมนตรีว่าการกระทรวงสาธารณสุข
ประกาศกระทรวงสาธารณสุข

เรื่อง การยกเว้นการขึ้นทะเบียนและการแจ้งการดําเนินการเกี่ยวกับ

ผลิตภัณฑ์ที่ใช้ในบ้านเรือนหรือทางสาธารณสุขเพื่อประโยชน์

ในการลบหรือแก้คําผิด พ.ศ. 2541

------------------------

          อาศัยอํานาจตามความในมาตรา 5 วรรคสาม มาตรา 7 (2) มาตรา 20 (4) มาตรา 36 วรรคสอง และมาตรา 44 แห่งพระราชบัญญัติวัตถุอันตราย พ.ศ. 2535 รัฐมนตรีว่าการกระทรวงสาธารณสุข โดยความเห็นของคณะกรรมการวัตถุอันตราย ออกประกาศไว้ดังต่อไปนี้


ข้อ ๑ ให้ยกเว้นการขึ้นทะเบียนและการแจ้งการดําเนินการ สําหรับวัตถุ อันตรายชนิดที่ 2 ที่เป็นผลิตภัณฑ์ที่ใช้เพื่อประโยชน์ในการลบหรือแก้คําผิดที่มีน้ํา เป็นตัวทําละลายหรือที่มีรูปแบบเป็นแผ่นหรือแถบที่มีลักษณะการใช้โดยไม่ต้องใช้ตัวทําละลายใดๆ


ผู้มีอํานาจลงนาม - ประกาศ ณ วันที่ 20 เมษายน พ.ศ. 2551

 

รักเกียรติ สุขธนะ

รัฐมนตรีว่าการกระทรวงสาธารณสุข
ประกาศกระทรวงสาธารณสุข

เรื่อง บัตรประจําตัวพนักงานเจ้าหน้าที่

กฎหมายว่าด้วยวัตถุอันตราย

พ.ศ. 2538

-----------------------------

          อาศัยอํานาจตามความในมาตรา 5 วรรคสาม และมาตรา 56 วรรคสอง แห่งพระราชบัญญัติวัตถุอันตราย พ.ศ. 2535 รัฐมนตรีว่าการกระทรวงสาธารณสุข ออกประกาศไว้ ดังต่อไปนี้


ข้อ ๑ บัตรประจําตัวพนักงานเจ้าหน้าที่ตามพระราชบัญญัติวัตถุอันตราย พ.ศ. 2535 ให้เป็นไปตามแบบท้ายประกาศนี้


ข้อ ๒ รูปถ่ายที่จะติดบัตรประจําตัวพนักงานเจ้าหน้าที่ให้เป็นรูปถ่ายครึ่งตัว หน้าตรง ไม่สวมหมวก ขนาด 2.5x3 เซนติเมตร


ข้อ ๓ บัตรประจําตัวพนักงานเจ้าหน้าที่ ให้เลขาธิการคณะกรรมการอาหาร และยาเป็นผู้ลงลายมือชื่อผู้ออกบัตร


ข้อ ๔ บัตรประจําตัวพนักงานเจ้าหน้าที่ให้มีอายุตามที่กําหนดในบัตร แต่ ต้องไม่เกินห้าปีนับแต่วันออกบัตร


ผู้มีอํานาจลงนาม - ประกาศ ณ วันที่ 18 พฤษภาคม พ.ศ. 2538

 

อาทิตย์ อุไรรัตน์

รัฐมนตรีว่าการกระทรวงสาธารณสุข
ประกาศสํานักงานคณะกรรมการอาหารและยา

เรื่อง การกําหนดหลักสูตรอบรม และหน่วยงานอบรม

ผู้ควบคุมการใช้วัตถุอันตรายเพื่อใช้รับจ้าง

----------------------------

          ด้วยกระทรวงสาธารณสุขได้มีประกาศกําหนดให้ผู้มีวัตถุอันตรายชนิดที่ 2 หรือชนิดที่ ไว้ในครอบครองเพื่อใช้รับจ้าง ต้องจัดให้มีผู้ควบคุมการใช้วัตถุอันตรายที่มีคุณสมบัติ และผ่านการ ฝึกอบรมและการทดสอบความรู้ตามหลักสูตรและหน่วยงานที่สํานักงานคณะกรรมการอาหารและยา ประกาศกําหนด ดังนั้น อาศัยอํานาจตามความในข้อ 5 (3) ของประกาศกระทรวงสาธารณสุข เรื่อง ผู้ควบคุมการใช้วัตถุอันตรายเพื่อใช้รับจ้าง พ.ศ. 2550 สํานักงานคณะกรรมการอาหารและยา ออกประกาศไว้ ดังต่อไปนี้


ข้อ ๑ หลักสูตรอบรมผู้ควบคุมการใช้วัตถุอันตรายเพื่อใช้รับจ้าง ให้เป็นไปตาม หลักสูตร ผู้ควบคุมการใช้วัตถุอันตรายเพื่อใช้รับจ้าง และหลักสูตรต่อเนื่องผู้ควบคุมการใช้วัตถุอันตรายเพื่อใช้ รับจ้าง ท้ายประกาศ


ข้อ ๒ หน่วยงานอบรมต้องมีคุณสมบัติ และสามารถปฏิบัติตามเงื่อนไข ดังต่อไปนี้

          (1) เป็นหน่วยงานภาครัฐหรือภาคเอกชนที่สามารถจัดหาวิทยากรที่มีความรู้ความสามารถ ให้การอบรม ตามหลักสูตรการอบรมผู้ควบคุมการใช้วัตถุอันตรายเพื่อใช้รับจ้าง ตามข้อ 1 ได้

          (2) เป็นหน่วยงานที่สํานักงานคณะกรรมการอาหารและยาประกาศกําหนด


ข้อ ๓ ให้หน่วยงานที่ประสงค์จะจัดอบรม ยื่นหนังสือเพื่อขอเป็นผู้จัดอบรมหลักสูตร ผู้ควบคุมการใช้วัตถุอันตรายเพื่อใช้รับจ้าง หรือหลักสูตรต่อเนื่องผู้ควบคุมการใช้วัตถุอันตรายเพื่อใช้ รับจ้าง ต่อสํานักงานคณะกรรมการอาหารและยา ก่อนการอบรมไม่น้อยกว่า 30 วัน พร้อมเอกสาร หลักฐานประกอบการพิจารณา ดังต่อไปนี้

          (1) รายชื่อวิทยากรพร้อมคุณวุฒิ

          (2) แผนการจัดอบรม ระบุวัน เวลา สถานที่

          (3) ตารางการอบรม เนื้อหาการอบรมตามหลักสูตร พร้อมข้อสอบหรือแบบทดสอบ (ถ้ามี)

          (4) คุณสมบัติของผู้เข้ารับการอบรม

          (5) ค่าลงทะเบียนการอบรม โดยมีรายละเอียดประมาณการค่าใช้จ่ายการอบรมแต่ละครั้ง


ข้อ ๔ ให้หน่วยงานอบรมยื่นรายงานผลการอบรมต่อ สํานักงานคณะกรรมการอาหารและยาภายใน 30 วัน นับแต่วันเสร็จสิ้นการฝึกอบรม


ข้อ ๕ หนังสือรับรองการอบรมผู้ควบคุมการใช้วัตถุอันตรายเพื่อใช้รับจ้าง ให้เป็นไปตาม แบบ วอ./ผค.1 ท้ายประกาศนี้ และให้มีอายุใช้ได้ 3 ปีนับแต่วันที่ออกหนังสือรับรอง


ข้อ ๖ ผู้ได้รับหนังสือรับรองการอบรมผู้ควบคุมการใช้วัตถุอันตรายเพื่อใช้รับจ้าง สามารถ สมัครเข้ารับการอบรม หลักสูตรต่อเนื่องผู้ควบคุมการใช้วัตถุอันตรายเพื่อใช้รับจ้าง ได้ภายใน 1 ปี ก่อนวันที่หนังสือรับรองหมดอายุ จากหน่วยงานที่สํานักงานคณะกรรมการอาหารและยาประกาศ กําหนด


ข้อ ๗ หนังสือรับรองการอบรมหลักสูตรต่อเนื่อง ให้เป็นไปตาม แบบวอ. ผศ.2 ท้ายประกาศ และให้มีอายุใช้ได้ 3 ปีนับแต่วันที่หนังสือรับรองเดิมหมดอายุ


ผู้มีอํานาจลงนาม - ประกาศ ณ วันที่ 2 พฤศจิกายน พ.ศ. 2550

 

ศิริวัฒน์ ทิพย์ธราดล

เลขาธิการคณะกรรมการอาหารและยา
ประกาศกระทรวงสาธารณสุข

เรื่อง การดําเนินการเกี่ยวกับวัตถุอันตรายชนิดที่ 4

ที่สํานักงานคณะกรรมการอาหารและยามีอํานาจหน้าที่รับผิดชอบ

(ฉบับที่ 3) พ.ศ. 2545

----------------------------

          โดยที่เห็นเป็นการสมควรแก้ไข ปรับปรุงประกาศกระทรวงสาธารณสุข เรื่อง การดําเนินการเกี่ยวกับวัตถุอันตรายชนิดที่ 4 ที่สํานักงานคณะกรรมการอาหารและยา มีอํานาจหน้าที่รับผิดชอบ (ฉบับที่ 2) พ.ศ. 2543 ลงวันที่ 4 กรกฎาคม 2553 ให้เหมาะสมยิ่งขึ้น อาศัยอํานาจตามความในมาตรา 5 วรรคสาม และมาตรา 43 แห่งพระราชบัญญัติวัตถุอันตราย พ.ศ. 2535 รัฐมนตรีว่าการกระทรวงสาธารณสุข ออกประกาศไว้ ดังต่อไปนี้

          ให้วัตถุอันตรายในผลิตภัณฑ์ที่ใช้ในบ้านเรือนหรือทางสาธารณสุขตามรายชื่อ ต่อไปนี้เป็นวัตถุอันตรายตามประกาศกระทรวงสาธารณสุข เรื่อง การดําเนินการ เกี่ยวกับวัตถุอันตรายชนิดที่ 4 ที่สํานักงานคณะกรรมการอาหารและยามีอํานาจหน้าที่ รับผิดชอบ (ฉบับที่ 2) พ.ศ. 2543 ลงวันที่ 4 กรกฎาคม 2543

          1. 4-AMINODIPHENYL

          2. AMITROLE

          3. ASBESTOS-AMOSITE

          4. BENZIDINE

          5. BIS (CHLOROMETHYL) ETHER

          6. CADMIUM and CADMIUM COMPOUNDS

          7. CALCIUM ARSENATE

          8. CHLORANIL

          9. CHLOROBENZILATE

          10. COPPER ARSENATE HYDROXIDE

          11. 1,2-DIBROMO-3-CHLOROPROPANE (DBCP)

          12. 0-DICHLOROBENZENE

          13. DI (PHENYLMERCURY) DODECENYL SUCCINATE [DI (PHENYLMERCURY) DODECENYL-3-SUCCINATE]

          14. EDB (ETHYLENE DIBROMIDE)

          15. EPN

          16. ETHYLENE OXIDE (1,2-EPOXYETHANE)

          17. ETHYL HEXYLENEGLYCOL (ETHYL HEXANE DIOL)

          18. beta-HCH (1,3,5/2,4,6-HEXACHLOROCYCLOHEXANE)

          19. HEXACHLOROBENZENE

          20. METHAMIDOPHOS

          21. MGK REPELLENT-11

          22. NAPHTHYLAMINE

          23. 4-NITRODIPHENYL

          24. PARAQUAT DICHLORIDE

          25. PARATHION-METHYL

          26. PHENYLMERCURIC OLEATE (PMO)

          27. PHENYLMERCURY ACETATE

          28. PHOSPHORUS

          29. POLYBROMINATED BIPHENYLS (PBBS)

          30. POLYCHLORINATED TRIPHENYLS (PCTS)

          31. PYRINURON (PIRIMINIL)

          32. SAFROLE

          33. SCHRADAN (OCTAMETHYLPYROPHOSPHORAMIDE, OMPA)

          34. SILVEX

          35. STROBANE (POLYCHLOROTERPENES)

          36. 2,4,5-TCP (2,4, 5-TRICHLOROPHENOL)

          37. TDE or DDD [1,1-DICHLORO-2,2-bis (4-CHLOROPHENYL) ETHANE]

          38 TRI (2,3-DIBROMOPROPYL) PHOSPHATE

          ทั้งนี้ ให้มีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ วันที่ 8 พฤศจิกายน พ.ศ. 2545

 

สุดารัตน์ เกยุราพันธุ์

รัฐมนตรีว่าการกระทรวงสาธารณสุข
ที่ นร 1011/ว 3  

สํานักงาน ก.พ.

ถนนติวานนท์ จังหวัดนนทบุรี 11000

26 กุมภาพันธ์ พ.ศ.2557

 

เรื่อง     แบบตามกฎ ก.พ. ว่าด้วยการดําเนินการทางวินัย พ.ศ. 2556

เรียน    (เวียนกระทรวง กรม จังหวัด)

สิ่งที่ส่งมาด้วย    แบบที่สํานักงาน ก.พ. กําหนด (ดว.1 - ดว.6) จํานวน 6 ฉบับ


อื่นๆ -           โดยที่กฎ ก.พ. ว่าด้วยการดําเนินการทางวินัย พ.ศ. 2556 หมวด 4 การดําเนินการในกรณีมีมูลที่ควรกล่าวหาว่ากระทําผิดวินัยอย่างร้ายแรง ข้อ 19 ข้อ 20 ข้อ 31 ข้อ 40 และข้อ 53 หมวด 6 การสั่งยุติเรื่อง ลงโทษ หรืองดโทษ ข้อ 66 ข้อ 69 ข้อ 71 และข้อ 72 หมวด 7 การมีคําสั่งใหม่กรณีมีการเพิ่มโทษ ลดโทษ งดโทษ หรือยกโทษ ข้อ 74 และหมวด 8 การสั่งพักราชการและให้ออกจากราชการไว้ก่อน ข้อ 92 กําหนดให้แบบคําสั่งและแบบการสอบสวนทางวินัยต้องมีสาระสําคัญตามที่สํานักงาน ก.พ. กําหนด

          สํานักงาน ก.พ. จึงได้กําหนดแบบคําสั่งและแบบการสอบสวนทางวินัยตามหวด 4 การดําเนินการในกรณีมีมูลที่ควรกล่าวหาว่ากระทําผิดวินัยอย่างร้ายแรง ข้อ 19 ข้อ 20 ข้อ 31 ข้อ 40 และข้อ 53 รายละเอียดปรากฏตามสิ่งที่ส่งมาด้วย

          สําหรับแบบคําสั่งอื่น ในระหว่างที่สํานักงาน ก.พ. ยังมิได้กําหนด ให้นําแบบคําสั่งที่กําหนดไว้ในกฎ ระเบียบ หรือหลักเกณฑ์ที่ออกตามพระราชบัญญัติระเบียบข้าราชการพลเรือน พ.ศ. 2535 มาใช้เท่าที่ไม่ขัดหรือแย้งกับกฎ ก.พ. นี้ โดยแบบคําสั่งดังกล่าวต้องมีสาระสําคัญ ดังนี้

          หมวด 6 การสั่งยุติเรื่อง ลงโทษ หรืองดโทษ ต้องมีสาระสําคัญตามข้อ 66 ข้อ 69 ข้อ 71 หรือข้อ 72

          หมวด 7 การมีคําสั่งใหม่กรณีมีการเพิ่มโทษ ลดโทษ งดโทษ หรือยกโทษ ต้องมีสาระสําคัญตามข้อ 74

          หมวด 8 การสั่งพักราชการและให้ออกจากราชการไว้ก่อน ต้องมีสาระสําคัญตามข้อ 82 ข้อ 84 หรือข้อ 91

          จึงเรียนมาเพื่อโปรดทราบและถือเป็นหลักในการปฏิบัติต่อไป ทั้งนี้ ได้แจ้งให้กรมและจังหวัดทราบแล้ว


ผู้มีอํานาจลงนาม - ขอแสดงความนับถือ

 

(นายนนทิกร กาญจนะจิตรา)

เลขาธิการ ก.พ.


อื่นๆ - สํานักมาตรฐานวินัย

โทร. 0 2547 1628

โทรสาร 0 2547 1625
ที่ นร 1001/ว 2                                                                    

สํานักงาน ก.พ.

ถนนพิษณุโลก กทม. 10300

10 เมษายน 2551

 

เรื่อง     ซักซ้อมความเข้าใจเกี่ยวกับการปฏิบัติหน้าที่ของ อ.ก.พ.สามัญ

เรียน    (เวียน กระทรวง กรม จังหวัด)


อื่นๆ -           ด้วยมีส่วนราชการหลายแห่งได้หารือไปยัง สํานักงาน ก.พ.ว่า เมื่อพระราชบัญญัติระเบียบข้าราชการพลเรือน พ.ศ. 2551 มีผลใช้บังคับในวันที่ 26 มกราคม 2551 แล้ว อนุกรรมการใน อ.ก.พ.สามัญ คือ อ.ก.พ.กระทรวง อ.ก.พ.ทําหน้าที่ อ.ก.พ. กระทรวง อ.ก.พ.กรม หรือ อ.ก.พ.จังหวัด ซึ่งปฏิบัติหน้าที่อยู่ในวันก่อนที่พระราชบัญญัติดังกล่าวมีผลใช้บังคับ จะสามารถปฏิบัติหน้าที่ต่อไปได้หรือไม่

          สํานักงาน ก.พ.ขอเรียนว่า แม้ปัจจุบันบทบัญญัติในลักษณะ 1 ที่บัญญัติเกี่ยวกับ อ.ก.พ.สามัญตามพระราชบัญญัติระเบียบข้าราชการพลเรือน พ.ศ. 2551 จะมีผลใช้บังคับแล้วก็ตาม แต่เมื่อ ก.พ. ยังมิได้ออกกฎ ก.พ.ว่าด้วยหลักเกณฑ์และวิธีการสรรหาหรือการเลือกบุคคลเพื่อแต่งตั้งเป็นอนุกรรมการตามมาตรา 15 (1) และ (2) มาตรา 17 (1) และ (2) และมาตรา 19 (1) และ (2) วาระการดํารงตําแหน่ง และจํานวนขั้นต่ําของอนุกรรมการดังกล่าวตามมาตรา 21 แห่งพระราชบัญญัติระเบียบข้าราชการพลเรือน พ.ศ. 2551 ตลอดจนบทบัญญัติในลักษณะ 4 ข้าราชการพลเรือนสามัญ ยังไม่มีผลใช้บังคับ ในขณะนี้ส่วนราชการต่าง ๆ จึงยังไม่สามารถดําเนินการแต่งตั้ง อ.ก.พ.สามัญตามพระราชบัญญัติระเบียบข้าราชการพลเรือน พ.ศ. 2551 ได้

          อย่างไรก็ดี โดยที่มาตรา 128 แห่งพระราชบัญญัติระเบียบข้าราชการพลเรือนพ.ศ. 2551 บัญญัติให้ อ.ก.พ.สามัญซึ่งปฏิบัติหน้าที่อยู่ในวันก่อนวันที่พระราชบัญญัตินี้ใช้บังคับ สามารถปฏิบัติหน้าที่ต่อไปจนกว่าจะมีการแต่งตั้ง อ.ก.พ.สามัญ ตามพระราชบัญญัตินี้ ดังนั้น อ.ก.พ.สามัญ ที่ทําหน้าที่อยู่ในวันที่ 25 มกราคม 2551 ซึ่งเป็นวันก่อนวันที่พระราชบัญญัติระเบียบข้าราชการพลเรือน พ.ศ. 2551 ใช้บังคับ จึงสามารถปฏิบัติหน้าที่ต่อไปจนกว่าจะมีการแต่งตั้ง อ.ก.พ.สามัญ ใหม่ ตามพระราชบัญญัติระเบียบข้าราชการพลเรือน พ.ศ. 2551

          อนึ่ง ในกรณีที่ อ.ก.พ.สามัญ ของส่วนราชการใดมีจํานวนอนุกรรมการใน อ.ก.พ.เหลือไม่ถึงกึ่งหนึ่งจนเป็นเหตุให้ไม่สามารถปฏิบัติหน้าที่ต่อไปได้แล้ว ก็ให้ส่วนราชการนั้นเสนอ ก.พ. เพื่อพิจารณาเป็นรายกรณีต่อไป

          จึงเรียนมาเพื่อโปรดทราบและถือปฏิบัติต่อไป ทั้งนี้ ได้แจ้งให้กรมและจังหวัดทราบด้วยแล้ว


ผู้มีอํานาจลงนาม - ขอแสดงความนับถือ

 

(นายปรีชา วัชราภัย)

เลขาธิการ ก.พ.


อื่นๆ - กองนิติการ

โทร. 0 2547 1558 - 70

โทรสาร 0 2547 1571
ที่ นร 1011/ว 1                                                             

สํานักงาน ก.พ.

ถนนติวานนท์ จังหวัดนนทบุรี 11000

13 มกราคม พ.ศ.2557

 

เรื่อง     กฎ ก.พ. ว่าด้วยการดําเนินการทางวินัย พ.ศ. 2556

เรียน    (เวียนกระทรวง กรม จังหวัด)

สิ่งที่ส่งมาด้วย    กฎ ก.พ. ว่าด้วยการดําเนินการทางวินัย พ.ศ. 2556


อื่นๆ -           ด้วย ก.พ. ได้ออกกฎ ก.พ. ว่าด้วยการดําเนินการทางวินัย พ.ศ. 2556 และได้ประกาศในราชกิจจานุเบกษา ฉบับกฤษฎีกา เล่ม 130 ตอนที่ 126 ก วันที่ 27 ธันวาคม 2556 แล้ว รายละเอียดปรากฏตามสิ่งที่ส่งมาด้วย

          จึงเรียนมาเพื่อโปรดทราบและถือปฏิบัติต่อไป ทั้งนี้ ได้แจ้งให้กรมและจังหวัดทราบด้วยแล้ว


ผู้มีอํานาจลงนาม - ขอแสดงความนับถือ

 

(นายนนทิกร กาญจนะจิตรา)

เลขาธิการ ก.พ.


อื่นๆ - สํานักมาตรฐานวินัย

โทร. 0 2547 1628

โทรสาร 0 2547 1625
ที่ นร 1004/ว 5

สํานักงาน ก.พ.

ถนนติวานนท์ จังหวัดนนทบุรี 11000

8 สิงหาคม พ.ศ.2557

 

เรื่อง     การเพิ่มรายชื่อวุฒิที่ ก.พ. กําหนดให้คัดเลือกเพื่อบรรจุบุคคลเข้ารับราชการในปีงบประมาณ พ.ศ. 2557 - พ.ศ. 2558

เรียน    (กระทรวง กรม และจังหวัด)

อ้างถึง   หนังสือสํานักงาน ก.พ. ที่ นร 1004/ว 14 ลงวันที่ 12 กันยายน 2556

สิ่งที่ส่งมาด้วย    1. รายชื่อวุฒิที่ ก.พ. กําหนดให้คัดเลือกเพื่อบรรจุบุคคลเข้ารับราชการในปีงบประมาณ พ.ศ. 2557 - พ.ศ. 2558

                          2. แบบรายงานการคัดเลือกเพื่อบรรจุบุคคลเข้ารับราชการ

                          3. คําอธิบายรายละเอียดวุฒิที่ ก.พ. กําหนด


อื่นๆ -           ตามหนังสือที่อ้างถึง ก.พ. ได้แจ้งมติให้ส่วนราชการดําเนินการคัดเลือกเพื่อบรรจุบุคคลเข้ารับราชการในปีงบประมาณ พ.ศ. 2557 - พ.ศ. 2558 มาเพื่อทราบและถือปฏิบัติ ความแจ้งแล้ว นั้น

          โดยที่ ก.พ. ได้มีมติเมื่อวันที่ 15 กรกฎาคม 2557 ให้เพิ่มรายชื่อวุฒิที่ ก.พ. กําหนดให้คัดเลือกเพื่อบรรจุบุคคลเข้ารับราชการในปีงบประมาณ พ.ศ. 2557 - พ.ศ. 2558 จํานวน 3 รายการ ได้แก่ ปริญญาสาขาวิชาใดวิชาหนึ่ง ทางเทคโนโลยีหัวใจและทรวงอก เพื่อเข้ารับราชการในตําแหน่งนักเทคโนโลยีหัวใจและทรวงอกปฏิบัติการ ปริญญาสาขาวิชาใดสาขาวิชาหนึ่ง ทางเวชศาสตร์การธนาคารเลือก เพื่อเข้ารับราชการในตําแหน่งนักวิทยาศาสตร์การแพทย์ปฏิบัติการ และปริญญาสาขาวิชาใดสาขาวิชาหนึ่ง ทางเวชนิทัศน์ เพื่อเข้ารับราชการในตําแหน่งช่างภาพการแพทย์ปฏิบัติการ โดยเพิ่มวุฒิดังกล่าวในรายชื่อวุฒิที่ ก.พ. กําหนดให้คัดเลือก ตามหนังสือที่อ้างถึง ในลําดับที่ 54 - 56 รายละเอียดตามสิ่งที่ส่งมาด้วย 1 ทั้งนี้ หากส่วนราชการใดได้ดําเนินการคัดเลือกเพื่อบรรจุบุคคลเข้ารับราชการโดยใช้วุฒิที่ ก.พ. กําหนด ตามหนังสือที่อ้างถึง ก่อนวันที่ ก.พ. มีมติให้เพิ่มรายชื่อวุฒิที่ ก.พ. กําหนดให้คัดเลือก ตามหนังสือฉบับนี้ ให้ดําเนินการตามหลักเกณฑ์ วิธีการ และเงื่อนไขตามหนังสือที่อ้างถึงต่อไปจนกว่าจะแล้วเสร็จ

          อนึ่ง เมื่อดําเนินการคัดเลือกเพื่อบรรจุบุคคลเข้ารับราชการเสร็จสิ้น ให้ส่วนราชการรายงานผลการดําเนินการตามสิ่งที่ส่งมาด้วย 2 ทั้งนี้ ในการดําเนินการคัดเลือกส่วนราชการควรศึกษาและทําความเข้าใจเกี่ยวกับคําอธิบายรายละเอียดวุฒิที่ ก.พ. กําหนด ตามสิ่งที่ส่งมาด้วย 3 เพื่อจะได้ดําเนินการได้อย่างถูกต้องต่อไป

          จึงเรียนมาเพื่อโปรดทราบและถือปฏิบัติต่อไป ทั้งนี้ ได้แจ้งให้กรมและจังหวัดทราบด้วยแล้ว


ผู้มีอํานาจลงนาม - ขอแสดงความนับถือ

 

(นายนนทิกร กาญจนะจิตรา)

เลขาธิการ ก.พ.


อื่นๆ - ศูนย์สรรหาและเลือกสรร

โทร. 0 2547 1941 - 1946

โทรสาร 0 2547 1954
ที่ นร 1008/ว 6 

สํานักงาน ก.พ. 

ถนนติวานนท์ จังหวัดนนทบุรี 11000

8 สิงหาคม พ.ศ.2557

 

เรื่อง     หลักเกณฑ์และเงื่อนไขการกําหนดตําแหน่งประเภทบริหาร

เรียน    (เวียนกระทรวง กรม และจังหวัด)

อ้างถึง   1. หนังสือสํานักงาน ก.พ. ที่ นร 1008/ว 17 ลงวันที่ 2 กรกฎาคม 2552

             2. หนังสือสํานักงาน ก.พ. ที่ นร 1008/ว 28 ลงวันที่ 27 พฤศจิกายน 2554

สิ่งที่ส่งมาด้วย    1. หลักเกณฑ์และเงื่อนไขการกําหนดตําแหน่งรองหัวหน้าส่วนราชการที่มีฐานะเป็นกรม (ตําแหน่งประเภทบริหาร ระดับสูง)

                          2. หลักเกณฑ์และเงื่อนไขการกําหนดตําแหน่งรองหัวหน้าส่วนราชการระดับกรมหรือจังหวัด (ตําแหน่งประเภทบริหาร ระดับต้น)


อื่นๆ -           ตามหนังสือที่อ้างถึง 1 และ 2 แจ้งมติ ก.พ. กําหนดหลักเกณฑ์และเงื่อนไขการกําหนดตําแหน่งประเภทบริหาร ประเภทอํานวยการ ประเภทวิชาการ และประเภททั่วไป ตามมาตรา 47 แห่งพระราชบัญญัติระเบียบข้าราชการพลเรือน พ.ศ. 2551 และปรับปรุงหลักเกณฑ์การกําหนดจํานวนตําแหน่งรองหัวหน้าส่วนราชการที่มีฐานะเป็นกรม (ตําแหน่งประเภทบริหาร ระดับสูง) ตามลําดับ มาเพื่อทราบและถือปฏิบัติ ความแจ้งแล้ว นั้น

          บัดนี้ ก.พ. ได้พิจารณาเห็นว่า เพื่อให้การกําหนดจํานวนตําแหน่งประเภทบริหารของส่วนราชการเป็นไปอย่างเหมาะสมและมีประสิทธิภาพ สอดคล้องกับพระราชบัญญัติระเบียบข้าราชการพลเรือน พ.ศ. 2551 จึงมีมติให้ปรับปรุงหลักเกณฑ์และเงื่อนไขการกําหนดตําแหน่งประเภทบริหาร ดังนี้

                    1. ให้ยกเลิกหลักเกณฑ์และเงื่อนไขการกําหนดตําแหน่งรองหัวหน้าส่วนราชการที่มีฐานะเป็นกรม (ตําแหน่งประเภทบริหาร ระดับสูง) ข้อ 1.7 ของสิ่งที่ส่งมาด้วยพร้อมหนังสือที่อ้างถึง 1 และยกเลิกหนังสือที่อ้างถึง 2 โดยให้ใช้หลักเกณฑ์และเงื่อนไขการกําหนดตําแหน่งรองหัวหน้าส่วนราชการที่มีฐานะเป็นกรม (ตําแหน่งประเภทบริหาร ระดับสูง) ตามสิ่งที่ส่งมาด้วย 1 พร้อมหนังสือนี้แทน

                    2. ให้ยกเลิกหลักเกณฑ์และเงื่อนไขการกําหนดตําแหน่งรองหัวหน้าส่วนราชการระดับกรมหรือจังหวัด (ตําแหน่งประเภทบริหาร ระดับต้น) ข้อ 2.1 ของสิ่งที่ส่งมาด้วยพร้อมหนังสือที่อ้างถึง 1 โดยให้ใช้หลักเกณฑ์และเงื่อนไขการกําหนดตําแหน่งรองหัวหน้าส่วนราชการระดับกรมหรือจังหวัด (ตําแหน่งประเภทบริหาร ระดับต้น) ตามสิ่งที่ส่งมาด้วย 2 พร้อมหนังสือนี้แทน

          ทั้งนี้ ให้ อ.ก.พ. กระทรวง พิจารณากําหนดตําแหน่งรองหัวหน้าส่วนราชการที่มีฐานะเป็นกรม (ตําแหน่งประเภทบริหาร ระดับสูง) และตําแหน่งรองหัวหน้าส่วนราชการระดับกรมหรือจังหวัด (ตําแหน่งประเภทบริหาร ระดับต้น) ตามหลักเกณฑ์และเงื่อนไขที่ ก.พ. กําหนดตามสิ่งที่ส่งมาด้วย 1 และ 2 ของหนังสือนี้ ตั้งแต่วันที่ 21 กรกฎาคม 2557 เป็นต้นไป สําหรับการกําหนดตําแหน่งรองหัวหน้าส่วนราชการที่มีฐานะเป็นกรม (ตําแหน่งประเภทบริหาร ระดับสูง) และตําแหน่งรองหัวหน้าส่วนราชการระดับกรมหรือจังหวัด (ตําแหน่งประเภทบริหาร ระดับต้น) ที่ อ.ก.พ. กระทรวง ได้มีมติไปโดยถูกต้องตามหลักเกณฑ์และเงื่อนไขการกําหนดตําแหน่งตามหนังสือที่อ้างถึง 1 และ 2 แล้ว ให้เป็นอันใช้ได้

          จึงเรียนมาเพื่อโปรดทราบและถือปฏิบัติต่อไป ทั้งนี้ ได้แจ้งให้กรมและจังหวัดทราบด้วยแล้ว


ผู้มีอํานาจลงนาม - ขอแสดงความนับถือ

 

(นายนนทิกร กาญจนะจิตรา)

เลขาธิการ ก.พ.


อื่นๆ - สํานักพัฒนาระบบจําแนกตําแหน่งและค่าตอบแทน

โทร. 0 2547 1986

โทรสาร 0 2547 1437
ที่ นร 1010.3/ว 1                                                                     

สํานักงาน ก.พ.

ถนนพิษณุโลก กทม. 10300

7 มกราคม 2552

 

เรื่อง     กฎ ก.พ.ค. ออกตามความในพระราชบัญญัติระเบียบข้าราชการพลเรือน พ.ศ. 2551 

เรียน    (เวียนกระทรวง กรม และจังหวัด)

สิ่งที่ส่งมาด้วย    กฎ ก.พ.ค. ว่าด้วยการอุทธรณ์และการพิจารณาวินิจฉัยอุทธรณ์ พ.ศ. 2551


อื่นๆ -           ด้วย ก.พ.ค. ได้ออกกฎ ก.พ.ค. ว่าด้วยการอุทธรณ์และการพิจารณาวินิจฉัยอุทธรณ์ พ.ศ. 2551 รายละเอียดปรากฏตามสิ่งที่ส่งมาด้วย ทั้งนี้ กฎ ก.พ.ค. ดังกล่าว ได้ประกาศในราชกิจจานุเบกษา เล่ม 125 ตอนที่ 129 ก วันที่ 11 ธันวาคม 2551 แล้ว

          จึงเรียนมาเพื่อโปรดทราบและถือปฏิบัติต่อไป ทั้งนี้ ได้แจ้งให้กรมและจังหวัดทราบด้วยแล้ว


ผู้มีอํานาจลงนาม - ขอแสดงความนับถือ

 

(นายปรีชา วัชราภัย)

เลขาธิการ ก.พ.


อื่นๆ - สํานักพิทักษ์ระบบคุณธรรม

โทร. 0 2547 1673

โทรสาร 0 2547 1672
ที่ นร 1012/ว 2                                                                       

สํานักงาน ก.พ.

ถนนพิษณุโลก กทม. 10300

26 มกราคม 2552

 

เรื่อง     ระเบียบ ก.พ. ว่าด้วยการลาออกจากราชการของข้าราชการพลเรือนสามัญ พ.ศ. 2551

เรียน    (เวียน กระทรวง กรม และจังหวัด)

สิ่งที่ส่งมาด้วย    ระเบียบ ก.พ. ว่าด้วยการลาออกจากราชการของข้าราชการพลเรือนสามัญ พ.ศ. 2551


อื่นๆ -           ด้วย ก.พ. ได้ออกระเบียบ ก.พ. ว่าด้วยการลาออกจากราชการของข้าราชการพลเรือนสามัญ พ.ศ. 2551 และได้ประกาศในราชกิจจานุเบกษา เล่ม 125 ตอนพิเศษ 197 ง วันที่ 30 ธันวาคม 2551 แล้ว รายละเอียดปรากฏตามสิ่งที่ส่งมาด้วย

          จึงเรียนมาเพื่อโปรดทราบและถือปฏิบัติต่อไป ทั้งนี้ ได้แจ้งให้กรมและจังหวัดทราบด้วยแล้ว


ผู้มีอํานาจลงนาม - ขอแสดงความนับถือ

 

(นายปรีชา วัชราภัย)

เลขาธิการ ก.พ.


อื่นๆ - สํานักวิจัยและพัฒนาระบบงานบุคคล

โทร. 0 2547 1841

โทรสาร 0 2547 1868
ที่ นร 1006/ว 7

สํานักงาน ก.พ. 

ถนนติวานนท์ จังหวัดนนทบุรี 11000

26 สิงหาคม พ.ศ.2557

 

เรื่อง     หลักเกณฑ์และวิธีการประเมินบุคคลเพื่อแต่งตั้งให้ดํารงตําแหน่งประเภทวิชาการ ระดับชํานาญการพิเศษ กรณีผู้ครองตําแหน่งเป็นข้าราชการผู้มีผลสัมฤทธิ์สูง

เรียน    (เวียนกระทรวง กรม และจังหวัด)

อ้างถึง   1. หนังสือสํานักงาน ก.พ. ที่ นร 1008/ว 40 ลงวันที่ 30 กันยายน 2553

2. หนังสือสํานักงาน ก.พ. ที่ นร 1008/ว 7 ลงวันที่ 6 มีนาคม 2552

             3. หนังสือสํานักงาน ก.พ. ที่ นร 1006/ว 10 ลงวันที่ 15 กันยายน 2548


อื่นๆ -           ตามหนังสือที่อ้างถึง 1 ก.พ. กําหนดหลักเกณฑ์การปรับปรุงการกําหนดตําแหน่งประเภทวิชาการสําหรับผู้ที่อยู่ในระบบข้าราชการผู้มีผลสัมฤทธิ์สูง โดยให้ปรับปรุงการกําหนดตําแหน่งประเภทวิชาการ ระดับปฏิบัติการ หรือระดับชํานาญการ เป็นระดับชํานาญการพิเศษได้ภายใต้เงื่อนไขที่กําหนด ซึ่งได้กําหนดเงื่อนไขไว้ประการหนึ่งว่าให้กําหนดตําแหน่งเป็นการเฉพาะคราวเพื่อแต่งตั้งผู้ที่อยู่ในระบบข้าราชการผู้มีผลสัมฤทธิ์สูงที่ผ่านการพัฒนาและมีความรู้ความสามารถ ทักษะ สมรรถนะ และมีผลงานที่มีคุณภาพสูง เป็นที่ประจักษ์ตามเงื่อนไขหลักของกรอบการสั่งสมประสบการณ์ในระบบข้าราชการผู้มีผลสัมฤทธิ์สูง และมื่อผู้ดํารงตําแหน่งพ้นไปให้กําหนดตําแหน่งเป็นระดับเดิม และตามหนังสือที่อ้างถึง 2 กําหนดแนวทางการดําเนินการในการบรรจุและแต่งตั้งข้าราชการตามบทเฉพาะกาลแห่งพระราชบัญญัติระเบียบข้าราชการพลเรือน พ.ศ. 2551 โดยกรณีการเลื่อนขึ้นแต่งตั้งให้ดํารงตําแหน่งประเภทวิชาการ ระดับชํานาญการ และระดับชํานาญการพิเศษ ให้ใช้หลักเกณฑ์และวิธีการตามที่กําหนดในหนังสือที่อ้างถึง 3 ความแจ้งแล้ว นั้น

          เพื่อให้มีหลักเกณฑ์และวิธีการในการแต่งตั้งข้าราชการผู้มีผลสัมฤทธิ์สูงที่ดํารงตําแหน่งประเภทวิชาการ ระดับชํานาญการ ให้ดํารงตําแหน่งประเภทวิชาการ ระดับชํานาญการพิเศษ ที่เป็นกรณีการปรับปรุงการกําหนดตําแหน่งภายใต้เงื่อนไขที่กําหนดตามหนังสือที่อ้างถึง 1 เป็นไปอย่างเหมาะสม ก.พ. จึงมีมติให้นําแนวทางการคัดเลือกบุคคลเพื่อเข้ารับการประเมินผลงานเพื่อแต่งตั้งให้ดํารงตําแหน่งที่ ก.พ. หรือผู้ที่ได้รับมอบหมาย กําหนดเป็นตําแหน่งที่ปรับระดับสูงขึ้นได้จากระดับเริ่มต้นของสายงานและมีผู้ครองตําแหน่งอยู่แล้ว โดยให้ผู้มีอํานาจสั่งบรรจุตามมาตรา 57 เป็นผู้พิจารณาคัดเลือกบุคคลตามหลักเกณฑ์และวิธีการที่ อ.ก.พ. กรม กําหนดในข้อ 1.3.1 ตามสิ่งที่ส่งมาด้วย 1 ของหนังสือที่อ้างถึง 3 มาใช้ในการคัดเลือกบุคคลเพื่อเข้ารับการประเมินผลงานเพื่อแต่งตั้งให้ดํารงตําแหน่งประเภทวิชาการ ระดับชํานาญการพิเศษ ที่เป็นกรณีการปรับปรุงการกําหนดตําแหน่งสําหรับผู้ที่อยู่ในระบบข้าราชการผู้มีผลสัมฤทธิ์สูงตามหนังสือที่อ้างถึง 1

          สําหรับการแต่งตั้งข้าราชการผู้มีผลสัมฤทธิ์สูงที่ดํารงตําแหน่งประเภทวิชาการ ระดับชํานาญการ ให้ดํารงตําแหน่งระดับชํานาญการพิเศษ ในตําแหน่งว่างซึ่งมิใช่ตําแหน่งที่ได้รับการปรับปรุงการกําหนดตําแหน่งตามหนังสือที่อ้างถึง 1 ให้ดําเนินการคัดเลือกบุคคลตามหลักเกณฑ์และวิธีการที่กําหนดในข้อ 1.3.2 ตามสิ่งที่ส่งมาด้วย 1 ของหนังสือที่อ้างถึง 3

          จึงเรียนมาเพื่อทราบและถือปฏิบัติต่อไป ทั้งนี้ ได้แจ้งให้กรมและจังหวัดต่าง ๆ ทราบด้วยแล้ว


ผู้มีอํานาจลงนาม - ขอแสดงความนับถือ

 

(นายนนทิกร กาญจนะจิตรา)

เลขาธิการ ก.พ.


อื่นๆ - สํานักตรวจสอบและประเมินผลกําลังคน

โทร. 0 2547 1642

โทรสาร 0 2547 1603